Myne verbeter paaie, watervoorsiening in VS | Netwerk24
Deur Marti Will 14 Maart 2019 19:40
Danksy die ingryping van twee mynreuse gaan paaie en watervoorsiening in Matjhabeng en Masilonyana in die Vrystaat teen R114 miljoen verbeter word.
Sibanye-Stillwater se deel van die belegging beloop R54 miljoen, waarvan R27 miljoen uitsluitlik vir die Masilonyana-projek (Theunissen) aangewend sal word.
By die ondertekening van die ooreenkoms tussen die munisipaliteite en Sibanye-Stillwater is van links Nkosinjani Speelman, uitvoerende burgemeester van Matjhabeng, Thabisile Phumo, uitvoerende beampte: aandeelhouerverhoudinge van Sibanye-Stillwater, en Steve Koalane, uitvoerende burgemeester van die Masilonyana-munisipaliteit.
Sibanye-Stillwater en Harmony Gold werk saam aan die Matjhabeng-projek (Vrystaatse Goudveld), wat ’n gesamentlike R87 miljoen beloop.
Die verbeterde waterverspreiding-stelsel sal toegang tot volhoubare, ekovriendelike drinkwater en ’n verbeterde afvalwaterstelsel bied, het die mynreuse in ’n verklaring gesê.
Die projek word ondersteun deur die departement van minerale bronne en Sibanye-Stillwater se maatskaplike arbeidsplan (SLP). Die projek is ook in ooreenstemming met die munisipaliteite se vyfjaar-geïntegreerde-ontwikkelingsplan (GOP).
“Die plaaslike ekonomieë wat in hierdie gebiede geleë is, is tans hoofsaaklik van mynbou afhanklik en daarom was dit noodsaaklik dat ons hierby betrokke raak,” het Neal Froneman, uitvoerende hoof van Sibanye-Stillwater, gesê.
“Ek is bly dat ons positief kan bydra tot die gemeenskap en ekonomie van Masilonyana en Matjhabeng deur hierdie grootskaalse infrastruktuurontwikkeling.
“Ek glo indien dit behoorlik uitgevoer word, sal die belegging in vervoerinfrastruktuur ekonomiese groei, arbeidsproduktiwiteit en grondwaarde verhoog.
“Dit kan ook sosiale faktore soos beter openbare gesondheid, hoër energie-doeltreffendheid en groter ekonomiese ontwikkeling positief beïnvloed,” het Froneman gesê.
Meer oor: Sibanye-Stillwater | Matjhabeng | Masilonyana | Watervoorsiening | Paaie | Dienslewering | Myne